CELEX: 62013CN0563
Language: el
Date: 2013-10-30 00:00:00
Title: Υπόθεση C-563/13: Αίτηση προδικαστικής αποφάσεως, την οποία υπέβαλε το Fővárosi Közigazgatási és Munkaügyi Bíróság (Ουγγαρία) στις 30 Οκτωβρίου 2013 — UPC DTH Sàrl κατά Προέδρου του Nemzeti Média- és Hírközlési Hatóság

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/4
            
         Αίτηση προδικαστικής αποφάσεως, την οποία υπέβαλε το Fővárosi Közigazgatási és Munkaügyi Bíróság (Ουγγαρία) στις 30 Οκτωβρίου 2013 — UPC DTH Sàrl κατά Προέδρου του Nemzeti Média- és Hírközlési Hatóság
   (Υπόθεση C-563/13)
   2014/C 24/08
   Γλώσσα διαδικασίας: η ουγγρική
   
      Αιτούν δικαστήριο
   
   Fővárosi Közigazgatási és Munkaügyi Bíróság
   
      Διάδικοι στην υπόθεση της κύριας δίκης
   
   
      Προσφεύγουσα: UPC DTH Sàrl
   
      Καθού: Πρόεδρος της Nemzeti Média- és Hírközlési Hatóság
   
      Προδικαστικά ερωτήματα
   
   
               1)
            
            
               Έχει το άρθρο 2, στοιχείο γ', της οδηγίας-πλαισίου, δηλαδή της οδηγίας 2002/21/ΕΚ (1) του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών, όπως τροποποιήθηκε από την οδηγία 2009/140/ΕΚ (2) του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, την έννοια ότι μπορεί να χαρακτηριστεί ως υπηρεσία ηλεκτρονικών υπηρεσιών η υπηρεσία στο πλαίσιο της οποίας ο παρέχων την υπηρεσία αυτή διασφαλίζει, έναντι αντιπαροχής, την υπό όρους πρόσβαση σε ένα πακέτο προγραμμάτων το οποίο περιλαμβάνει υπηρεσίες ραδιοφωνικών και τηλεοπτικών προγραμμάτων και αναμεταδίδεται δορυφορικώς;
            
         
               2)
            
            
               Έχει η Συνθήκη για τη λειτουργία της Ευρωπαϊκής Ένωσης την έννοια ότι η αρχή της ελεύθερης παροχής υπηρεσιών μεταξύ των κρατών μελών εφαρμόζεται στην περιγραφείσα στο πρώτο ερώτημα υπηρεσία, καθόσον πρόκειται για υπηρεσία παρεχόμενη από το Λουξεμβούργο προς το έδαφος της Ουγγαρίας;
            
         
               3)
            
            
               Έχει η Συνθήκη για τη λειτουργία της Ευρωπαϊκής Ένωσης την έννοια ότι, στην περίπτωση της περιγραφείσας στο πρώτο ερώτημα υπηρεσίας, η χώρα προορισμού, στην οποία απευθύνεται η υπηρεσία, δικαιούται να περιορίζει την παροχή τέτοιου είδους υπηρεσιών επιβάλλοντας στον [παρέχοντα την] υπηρεσία να εγγραφεί υποχρεωτικώς στο κράτος μέλος και να εγκατασταθεί εκεί ως υποκατάστημα ή ανεξάρτητη νομική οντότητα και απαιτώντας την παροχή της εν λόγω υπηρεσίας μόνον μέσω υποκαταστήματος ή ανεξάρτητης νομικής οντότητας;
            
         
               4)
            
            
               Έχει η Συνθήκη για τη λειτουργία της Ευρωπαϊκής Ένωσης την έννοια ότι οι διοικητικές διαδικασίες σχετικά με τις περιγραφείσες στο πρώτο ερώτημα υπηρεσίες, ανεξαρτήτως του κράτους μέλους εντός του οποίου ασκεί δραστηριότητες ή είναι εγγεγραμμένη η παρέχουσα τις υπηρεσίες εταιρία, εμπίπτουν στη διοικητική αρμοδιότητα του κράτους μέλους που είναι κατά τόπον αρμόδιο λόγω του ότι η υπηρεσία παρέχεται στο κράτος αυτό;
            
         
               5)
            
            
               Έχει το άρθρο 2, στοιχείο γ', της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002 (οδηγίας-πλαισίου), την έννοια ότι η περιγραφείσα στο πρώτο ερώτημα υπηρεσία πρέπει να χαρακτηρισθεί ως υπηρεσία ηλεκτρονικών υπηρεσιών ή η εν λόγω υπηρεσία πρέπει να χαρακτηρισθεί ως υπηρεσία υπό όρους προσβάσεως, παρεχόμενη μέσω συστήματος υπό όρους προσβάσεως το οποίο καθορίζεται στο άρθρο 2, στοιχείο στ', της οδηγίας-πλαισίου;
            
         
               6)
            
            
               Υπό το πρίσμα των προεκτεθέντων, έχουν οι κρίσιμες για την υπόθεση διατάξεις την έννοια ότι ο παρέχων την περιγραφείσα στο πρώτο ερώτημα υπηρεσία πρέπει να χαρακτηρισθεί ως παρέχων υπηρεσία ηλεκτρονικών υπηρεσιών σύμφωνα με την κοινοτική νομοθεσία;
            
         
      (1)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (ΕΕ JO L 108, p. 33).
   
      (2)  Οδηγία 2009/140/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, για την τροποποίηση των οδηγιών 2002/21/ΕΚ σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών, 2002/19/ΕΚ σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες καθώς και με τη διασύνδεσή τους, και 2002/20/ΕΚ για την αδειοδότηση δικτύων και υπηρεσιών ηλεκτρονικών επικοινωνιών (Κείμενο που παρουσιάζει ενδιαφέρον για τον ΕΟΧ) (ΕΕ L 337, σ. 37).